Predkladacia správa

Programové vyhlásenie vlády Slovenskej republiky podporuje súlad postupujúcej európskej integrácie s dôslednou obhajobou národných a štátnych záujmov. Uvádza sa v ňom, že vláda vzhľadom na dosiahnutý stupeň úrovne územnej samosprávy urobí ďalšie kroky k pristúpeniu Slovenskej republiky k ostatným článkom Európskej charty miestnej samosprávy (ďalej len „charta“).
Charta je dokument Rady Európy, ktorý určuje princípy miestnej samosprávy pre všetky kategórie miestnych samosprávnych orgánov. Bola otvorená na podpis už v roku 1985, avšak Československo ju počas svojej existencie nepodpísalo. Slovenské znenie charty je uvedené v prílohe č.1. „336/2000 Z. z. Oznámenie Ministerstva zahraničných vecí Slovenskej republiky“. Prehľad o prijímaní záväzkov členských štátov Rady Európy k ustanoveniam charty je v prílohe č.3.
Po vzniku samostatnej Slovenskej republiky a vybudovaní miestnych orgánov verejnej správy, na ktoré sa ustanovenia charty vzťahujú, orgány nášho štátu sa začali vážne zaoberať návrhmi na podpísanie charty, ktoré požadovali najmä záujmové organizácie územnej samosprávy. Záujmové organizácie územnej samosprávy požadovali prijatie čo najširšieho okruhu záväzkov k ustanoveniam charty a vyskytovali sa i maximalistické návrhy, aby sa ju Slovenská republika ihneď zaviazala dodržiavať v celom rozsahu.
Štátne orgány pristupovali k charte s vedomím plnej zodpovednosti za plnenie prijatých záväzkov. Ministerstvo vnútra vo vypracovanej právnej analýze vtedy konštatovalo, že náš právny poriadok už umožňoval bez potreby úprav dodržiavať z jej prvej časti, ku ktorej štáty prijímajú záväzky, požadované minimum 20 ustanovení vrátane 12 odsekov zo zvlášť určeného súboru 14 ustanovení charty (čiže viac ako je požadované minimum 10 odsekov). Preto Slovenská republika chartu 23. februára 1999 podpísala s tým, že sa pri podpise zásadne zaviazala dodržiavať tie ustanovenia charty, ktoré jej umožňoval dodržiavať aktuálny právny poriadok štátu; neprijímala teda záväzky, na ktorých dodržiavanie v čase svojho podpisu ešte nemala právne alebo materiálne predpoklady. Po súhlase Národnej rady Slovenskej republiky s ratifikáciou charty v tomto rozsahu charta nadobudla platnosť pre náš štát 1. júna 2000. Neskôr sa Slovenská republika po vytvorení ďalších predpokladov zákonmi o štátnej službe a o prácach vo verejnom záujme zaviazala dodržiavať aj ustanovenie článku 6 ods. 2 charty a tento záväzok nadobudol platnosť 1. novembra 2002.
Od prijatia týchto záväzkov došlo v právnom poriadku Slovenskej republiky k viacerým významným zmenám. Ústava sa doplnila o viaceré ustanovenia o regionálnej samospráve, ktorá sa nadväznými zákonmi aj ustanovila a zvolili sa jej orgány. Osobitným zákonom sa rozhodlo o rozsiahlom postupnom prechode pôsobností zo štátu na územnú samosprávu a nadväzne sa sériou zákonov uskutočnila zásadná fiškálna decentralizácia. Zákonmi o fiškálnej decentralizácii sa miestnym orgánom v rámci hospodárskej politiky štátu zabezpečilo právo na primerané vlastné finančné zdroje, s ktorými môžu v rámci svojich právomocí voľne disponovať. Slovenská republika sa tak stala decentralizovaným štátom s významným rozsahom kompetencií územnej samosprávy.
V nadväznosti na takýto vývin právnych i materiálnych predpokladov Ministerstvo vnútra prezentovalo na viacerých vnútroštátnych i medzinárodných fórach možnosť a aktuálnosť rozšírenia záväzkov Slovenskej republiky i na zostávajúce ustanovenia charty a túto iniciatívu podporili i záujmové organizácie územnej samosprávy – Združenie miest a obcí Slovenska a Únia miest Slovenskej republiky – na svojich snemoch na jar 2006. 
Vzhľadom na to sa navrhuje rozšíriť okruh záväzkov Slovenskej republiky k Európskej charte miestnej samosprávy aj na jej ostatné ustanovenia, ku ktorým sa prijímajú záväzky štátov (čiže na všetky ustanovenia jej prvej časti) a tak medzinárodne zviditeľniť dosiahnutý vysoký stupeň decentralizácie pôsobností štátu na územnú samosprávu v Slovenskej republike.
Keďže prijatie predkladaného návrhu nebude mať dopad na verejné financie, obyvateľov, hospodárenie podnikateľskej sféry, životné prostredie, zamestnanosť, ani na podnikateľské prostredie, doložka finančných, ekonomických, environmentálnych vplyvov, vplyvov na zamestnanosť a podnikateľské prostredie sa nevyhotovuje.
Dňa 16. novembra 2006 bol uvedený materiál prerokovaný Radou vlády Slovenskej republiky pre verejnú správu.